P6_TA(2005)0226

Aktsiisiga maksustatav kaup *

Euroopa Parlamendi õigusloomega seotud resolutsioon ettepaneku kohta võtta vastu nõukogu direktiiv, millega muudetakse direktiivi 92/12/EMÜ aktsiisiga maksustatava kauba üldise korralduse ja selle kauba valdamise, liikumise ning järelevalve kohta (KOM(2004)0227 — C6-0039/2004 — 2004/0072(CNS))

(Nõuandemenetlus)

Euroopa Parlament,

- võttes arvesse komisjoni ettepanekut nõukogule (KOM(2004)0227) [1];

- võttes arvesse EÜ asutamislepingu artiklit 93, mille alusel nõukogu konsulteeris Euroopa Parlamendiga (C6-0039/2004);

- võttes arvesse nõukogu 25. veebruari 1992. aasta direktiivi 92/12/EMÜ artiklit 27 aktsiisiga maksustatava kauba üldise korralduse ja selle kauba valdamise, liikumise ning järelevalve kohta [2];

- võttes arvesse kodukorra artiklit 51;

- võttes arvesse majandus- ja rahanduskomisjoni raportit ning siseturu- ja tarbijakaitsekomisjoni arvamust (A6–0138/2005),

1. kiidab komisjoni ettepaneku muudetud kujul heaks;

2. palub komisjoni oma ettepanekut vastavalt muuta, järgides EÜ asutamislepingu artikli 250 lõiget 2;

3. palub nõukogul Euroopa Parlamenti teavitada, kui ta kavatseb kõrvale kalduda parlamendi poolt heakskiidetud tekstist;

4. palub nõukogul Euroopa Parlamendiga uuesti konsulteerida, kui nõukogu kavatseb komisjoni ettepanekut oluliselt muuta;

5. teeb presidendile ülesandeks edastada Euroopa Parlamendi seisukoht nõukogule ja komisjonile.

Muudatusettepanek 1

Põhjendus -1 (uus)

(-1) Kolmteist aastat pärast EÜ lepingu artiklis 14 osutatud perioodi lõppu pole seal sätestatud eesmärki tubakatoodete, alkohoolsete jookide ja mineraalõlide osas ikka veel saavutatud. Tuleb teha uusi pingutusi, et hõlbustada aktsiisiga maksustatava kauba vaba liikumist ja rajada selles valdkonnas siseturg.

Muudatusettepanek 2

Põhjendus 2

(2) Ehkki kaupade, mille eest aktsiisimaks on tasutud, ühendusesisene liikumine on endiselt suhteliselt vähese tähtsusega, püüab sellest ajast alates üha suurem osa ettevõtjaid või füüsilisi isikuid tõlgendada direktiivi 92/12/EMÜ artiklite 7 kuni 10 sätteid viisil, mis võimaldaks neil seaduslikult teostada kaubandustegevust, millega kaasneb aktsiisi tasumine selles liikmesriigis, kus kaup omandatakse. Lisaks on Interneti teel teostatavate äritehingute areng ning tollivaba müügi kaotamine ühendusesiseselt liikuvatele reisijatele suurendanud eespool nimetatud sätete kasutuselevõttu. Komisjon koostas 2002. aasta jaanuaris läbiviidud ja nii siseriiklikele pädevatele asutustele kui asjaomastele ettevõtjatele suunatud uue küsitluse järelduste põhjal aruande direktiivi 92/12/EMÜ artiklite 7 kuni 10 kohaldamise kohta.

(2) Ehkki kaupade, mille eest aktsiisimaks on tasutud, ühendusesisene liikumine on endiselt suhteliselt vähese tähtsusega, on sellest ajast alates üha suurem osa ettevõtjaid kaldunud tõlgendama direktiivi 92/12/EMÜ artiklite 7 kuni 10 sätteid viisil, mis võimaldaks neil seaduslikult teostada kaubandustegevust, millega kaasneb aktsiisi tasumine selles liikmesriigis, kus kaup omandatakse ning üha suurem osa üksikisikuid ostab teisest liikmesriigist omatarbeks kaupa ning tasub selle eest seaduslikult aktsiisi liikmesriigis, kus kaup soetati. Lisaks on Interneti teel teostatavate äritehingute areng ning tollivaba müügi kaotamine ühendusesiseselt liikuvatele reisijatele suurendanud eespool nimetatud sätete kasutuselevõttu. Komisjon koostas 2002. aasta jaanuaris läbiviidud ja nii siseriiklikele pädevatele asutustele kui asjaomastele ettevõtjatele suunatud uue küsitluse järelduste põhjal aruande direktiivi 92/12/EMÜ artiklite 7 kuni 10 kohaldamise kohta.

Muudatusettepanek 3

Põhjendus 6

(6) Artiklis 7 eristatakse erinevaid olukordi, kus aktsiisiga maksustatavat kaupa, mis on juba tarbimiseks ringlusse lubatud ühes liikmesriigis, hoitakse kaubanduslikul eesmärgil teises liikmesriigis, kuid selles ei määratleta selgelt, kes on aktsiisimaksukohustuslane sihtliikmesriigis igas antud olukorras. Seega tuleks iga nimetatud olukorra kohta üheselt mõistetavalt määratleda aktsiisimaksukohustuslane ning sihtliikmesriigis täitmisele kuuluvad kohustused.

(6) Artiklis 7 eristatakse erinevaid olukordi, kus aktsiisiga maksustatavat kaupa, mis on juba tarbimiseks ringlusse lubatud ühes liikmesriigis, hoitakse kaubanduslikul eesmärgil teises liikmesriigis, kuid selles ei määratleta selgelt, kes on aktsiisimaksukohustuslane sihtliikmesriigis igas antud olukorras. Seega tuleks iga nimetatud olukorra kohta üheselt mõistetavalt määratleda aktsiisimaksukohustuslane ning sihtliikmesriigis täitmisele kuuluvad kohustused, eesmärgiga ühtlustada liikmesriikides kehtivaid asjassepuutuvaid siseriiklikke õigusakte.

Muudatusettepanek 4

Põhjendus 7

(7) Nendes olukordades tuleks ka lihtsustada kohustusi, mis tuleb täita väljaspool sihtliikmesriiki asuvatel isikutel, kuid kes on selles liikmesriigis aktsiisimaksukohustuslased, võimaldades nii asjaomaste liikmesriikide haldusasutustel kauba liikumist paremini kontrollida.

(7) Nendes olukordades tuleks ka lihtsustada kohustusi, mis tuleb täita väljaspool sihtliikmesriiki asuvatel isikutel, kuid kes on selles liikmesriigis aktsiisimaksukohustuslased, võimaldedes nii asjaomaste liikmesriikide haldusasutustel kauba liikumist paremini kontrollida, eesmärgiga rajada aktsiisiga maksustatava kauba siseturg;

Muudatusettepanek 5

Põhjendus 13

(13) Tuleks kaotada liikmesriikide võimalus suunistasemed, et kindlaks määrata, kas kaup on mõeldud kaubanduslikuks otstarbeks või füüsiliste isikute omatarbeks. Pädevad asutused ei saa tegelikult kunagi kasutada üksnes neid suunistasemeid tõestades et aktsiisiga maksustatav kaup on mõeldud kaubanduslikuks otstarbeks. Seetõttu saab neid suunistasemeid mõista üksnes pädeva asutuse poolt oma töötajatele antud kontrolli teostamise juhistena.

(13) Tuleks kaotada säte, mis lubab liikmesriikidel kehtestada suunistasemed, et kindlaks määrata, kas kaup on mõeldud kaubanduslikuks otstarbeks või füüsiliste isikute omatarbeks. Neid suunistasemeid on mõnedes liikmesriikides liiga tihti kasutatud kui kohustuslikke piiranguid, mis on tegelikkuses viinud siseturu põhimõtetega vastuolus oleva diskrimineerimiseni. Seetõttu saab neid suunistasemeid mõista üksnes pädeva asutuse poolt oma töötajatele antud kontrolli teostamise juhistena ja neid ei peaks kasutama kui ainukest näitajat, mille põhjal otsustada, kas aktsiisiga maksustatav kaup on mõeldud üksikisikute omatarbeks või kaubanduslikuks otstarbeks.

Muudatusettepanek 6

Põhjendus 14

(14) Artikli 9 lõige 3 tuleks välja jätta, kuna ei ole vajadust alles jätta maksusätet, mis võimaldab liikmesriikidel teha erandit artiklis 8 esitatud põhimõttest mineraalõlide transpordi ohutusega seonduvatel põhjustel.

Muudatusettepanek 7

Artikli 1 punkti 3 jaotis B

Artikli 9 lõike 2 sissejuhatav osa (direktiiv 92/12/EMÜ)

2. Selleks et määrata kindlaks, kas artiklis 8 nimetatud kaubad on mõeldud kaubanduslikuks otstarbeks, võtavad liikmesriigid arvesse järgmist:

2. Artiklis 8 nimetatud kaubad loetakse üksikisikute poolt isiklikuks otstarbeks soetatuks, kui ei ole võimalik tõestada, et kaubad on mõeldud kaubanduslikuks otstarbeks, arvestades järgmist:

[1] ELTs seni avaldamata.

[2] EÜT L 76, 23.3.1992, lk 1. Direktiivi on viimati muudetud direktiiviga 2004/106/EÜ (ELT L 359, 4.12.2004, lk 30)

--------------------------------------------------